
РЕШЕНИЕ 
№ РС-3739-21-064

Днес, на 28.07.2021 г. в град София, Комисията за противодействия на корупцията и за отнемане на незаконно придобитото имущество /КПКОНПИ/, в състав:

Сотир Цацаров- Председател
Антон Славчев – Заместник - председател
	Антоанета Георгиева – Цонкова - член
	Силвия Къдрева - член

У С Т А Н О В И :

Производството е по реда на чл. 71, ал. 1, пр. 1 от Закона за противодействие на корупцията и за отнемане на незаконно придобитото имущество (ЗПКОНПИ) и е образувано въз основа на Решение за образуване на производство за конфликт на интереси № КИ-032 от 01.03.2021 година по сигнал с вх.№ ЦУ01/3739/22.02.2021 г. на КПКОНПИ.
Сигналът е насочен срещу Владимир Пандев, общински съветник в Общински съвет Б.
По същество в сигнала се твърди, че Владимир Пандев, като общински съветник в Общински съвет Б. е присъствал на проведено на 12.06.2020 г. заседание, на което е приет годишния финансов отчет и баланс за 2019 г. на общинско търговско дружество „**************** - **********“ ЕООД, като е гласувал за приемане на ГФО и баланса на дружеството за 2019 г. В същото време Владимир Пандев работи по трудов договор като лекар в същото дружество *************** - *********** ЕООД, на половин щат, за което получава възнаграждение всеки месец, а допълнително му се определя и изплаща и ДМС, като само за м. ноември 2020 г. му е определено ДМС в размер на 3000 лв.
Към сигнала са приложени доказателства: Протокол № 10 от заседание на Общински съвет Б. от 12.06.2020 г. и Решение № 217 по т. 3 от дневния ред, ведно със списък с поименно гласуване на общинските съветници, както и медийни публикации от вестник „*******“. 
Във връзка с твърденията в сигнала с писмо вх. № ЦУ01-5700/23.03.2021 г. на КПКОНПИ, са изискани и представени от председателя на Постоянната комисия по обществен ред, сигурност, противодействие на корупцията и установяване конфликт на интереси /КПОРСПКУКИ/ при Общински съвет Б. следните доказателства: доказателства за служебното качество на Владимир Пандев – клетвен лист от 10.01.2020 г., Решение № 301-МИ от 30.12.2019 г. на ОИК Б.; Предложение с № 60-00-166/21.05.2020 г. на кмета на Община Б. до председателя на Общински съвет Б. относно приемане на Годишен финансов отчет и баланс за 2019 година на общинско търговско дружество *************** - *********** ЕООД; извлечение от Протокол № 10, по т. 3 от дневния ред от заседание на 12.06.2020 г. на Общински съвет Б., Решение № 217 от същата дата, ведно със списъка с поименното гласуване на Годишния финансов отчет и баланс на дружеството; копие на становище на Комисията по бюджет, финанси и европроекти от 4 юни 2020 г. при Общински съвет Б.. 
Управителят на дружеството *************** - *********** ЕООД, с писмо вх. № ЦУ01-6177/29.03.2021 г. по описа на КПКОНПИ, e представил следните доказателства:  копие на сключен Трудов договор  № 6 от 03.06.2019 г., както и 2 бр. Допълнителни споразумения към същия с № 58 и № 96 от 2019 г. между „*************** - ***********“ ЕООД и д-р Владимир Пандев; копия на сключени граждански договори в периода от 11.02.2019 г. до 04.01.2021 г. между „*************** - ***********“ ЕООД и д-р Владимир Пандев; справки за изплатените възнаграждения на д-р Владимир Пандев, в периода от юни 2019 г. до февруари 2021 г. /по трудов договор за периода от юни до декември месец 2019 г., за периода от януари до декември месец 2020 г. и за януари и февруари 2021 г., в т.ч. и изплатеното ДМС, както и общо изплатените по граждански договори за периода от януари 2019 г. до февруари 2020 г./.
С писмо вх. № ЦУ01-13811/19.07.2021 г. на КПКОНПИ, председателят на Постоянната комисия по обществен ред, сигурност, противодействие на корупцията и установяване конфликт на интереси /КПОРСПКУКИ/, e представил информация относно месечното възнаграждение за месец юни 2020 г. на Владимир Пандев, като общински съветник в Общински съвет Б.. 
С протоколно решение от проведено заседание на 10.03.2021 г. по Протокол № 987 на КПКОНПИ, е приобщен към сигнал № ЦУ01/3739/22.02.2021 г., постъпилият в Комисията сигнал с рег. № ЦУ01/С-184/24.02.2021 г. и приложените към него доказателства, насочен срещу същото лице и съдържащ идентични твърдения. 
Комисията служебно е извършила справки в НБД „Население“, в регистър на трудовите договори в НОИ, в Търговския регистър и регистър на ЮЛНЦ и на електронната страница на Община Б.. 
На основание чл. 72, ал. 5 от ЗПКОНПИ, с покана изх. № ЦУ01/12707/02.07.2021 г. на КПКОНПИ, Владимир Пандев, в качеството му на общински съветник в Общински съвет Б. и като такъв лице, заемащо висша публична длъжност по чл. 6, ал. 1, т. 32 от ЗПКОНПИ, е поканен на изслушване пред Комисията на 14.07.2021 г. от 10:30 ч. Същият се яви лично и бе изслушан по т. 1 от дневния ред на заседанието.
По време на изслушването от Комисията, Владимир Пандев заяви, че Годишния финансов отчет и баланс на дружеството се изготвя от счетоводството на лечебното заведение, задължително е прегледан, проверен и заверен от независим одитор, минал е през няколко комисии при Общински съвет Б. Когато се е разглеждал Годишния финансов отчет и баланс, той е бил в залата. Не са възникнали никакви въпроси, същият е приет единодушно. И финансовият отчет и баланса са съобразени със законите на Република България и не ги нарушават. Това му дава основание да гласува за приемането на отчета. Този отчет се приема, защото същият трябва да бъде вписан в Търговския регистър, тъй като представлява едно охранително производство, което не води до разпореждане с материални активи, нито с материални пасиви. Но води до завършване на една счетоводна процедура, която след гласуването на принципала, какъвто се явява Общинският съвет, Годишният финансов отчет и баланс, се вписват в Търговския регистър. Това се прави, за да няма санкции по отношение на търговското дружество. Пандев заявява, че по никакъв начин не е нарушил материалния интерес на държавата, материалния интерес на община Б., на Общинския съвет или на лечебното заведение. Той няма никаква облага от гласуването на финансовия отчет и баланса на ********** „************“ – ***********, нито материални, нито някакви други, като израстване в кариера, служба и т.н. Пандев приема, неговият акт на гласуване на Годишния финансов отчет като морална подкрепа на целия екип на лечебното заведение, който води тежка битка с коронавируса през 2020 г. 

От събраните в хода на административното производство доказателства Комисията за противодействие на корупцията и за отнемане на незаконно придобитото имущество  установи следното от фактическа страна:

Сигналът е подаден от лице, с посочени три имена, ЕГН, адрес, телефон на подателя и същият е подписан.
    Владимир Пандев е обявен за избран за общински съветник в Общински съвет Б., съгласно Решение № 301-МИ на Общинска избирателна комисия Б. от 30.12.2019 г. и същият е подписал клетвен лист на 10.01.2020 г. 
    При извършена справка на електронната страница на Община Б., се установи, че Владимир Пандев, като общински съветник в Общински съвет Б., през мандат 2019-2023 г., е избран за председател на Постоянна комисии по „Бюджет, финанси и европроекти“ при Общински съвет Б., с Решение № 6, по Протокол 1 от проведено на 10.01.2020 г. заседание на Общински съвет Б.. 
	Съгласно данните вписани в Търговския регистър и регистър на ЮЛНЦ, едноличен собственик на капитала на „*************** - ***********“ ЕООД е Община Б. и от 07.07.2015 г. управител на дружеството е П.Г.. Дружеството се представлява и управлява от управителя. 
От представените по преписката доказателства от управителя на  „*************** - ***********“ ЕООД, за служебното качество на д-р Владимир Пандев е видно, че на основание чл. 111 и във връзка с чл. 67, ал. 1, т. 1 от Кодекса на труда, същият е назначен на работа по Трудов договор № 6/03.06.2019 г. на длъжност „Лекар“, на непълно работно време – 4 часа, за неопределен период от време, считано от 03.06.2019 г. Съгласно разпоредбата на чл. 111 от Кодекса на труда, работникът/служителят може да сключва трудови договори и с други работодатели за извършване на работа извън установеното за него работно време по основното трудово правоотношение /външно съвместителство/, освен ако не е уговорено друго в индивидуалния му трудов договор по основното му трудово правоотношение. Трудовото му правоотношение с дружеството по отношение на основното трудово възнаграждение на д-р Пандев е изменено по чл. 119 от Кодекса на труда с Допълнително споразумение № 58 от 31.10.2019 г., като от 800 лв., става 900 лв. и на основание следващо Допълнително споразумение № 96 от 31.12.2019 г. – от 900 лв. се изменя на 1000 лв. Съгласно представената информация и доказателства от управителя на *************** - *********** ЕООД, в залебежка се посочва, че допълнителни възнаграждения по Проект Ковид се изплащат целево, съгласно сключен договор за финансиране от Министерство на здравеопазването за работещи в системата на здравеопазването в условията за заплаха за общественото здраве от COVID-19 на персонал, пряко зает с дейностите по наблюдение, диагностика и лечение на пациенти с доказан коронавирус, настанени за болнично лечение. Допълнителните възнаграждения се изплащат от м. 07.2020 г., когато лечебното заведение - *************** - *********** ЕООД започва да приема пациенти с коронавирус. 
Видно от извършената справка в Регистър на трудовите договори към Националния осигурителен институт по отношение на Владимир Пандев, същият има сключен договор № 6 от 27.04.2016 г. с Център за спешна помощ – К. за заемана на длъжност „лекар“, който съгласно данните в този регистър на 30.10.2017 г. е налице отново подписване на договор със същия център.
Между „***************  ***********“ ЕООД, представлявано от д-р П. Г.-управител и д-р Владимир Пандев, са сключени 13 /тринадесет/ граждански договора, в периода от 11.02.2019 г. до 04.01.2021 г., с които се възлага на последния, да работи като ординатор и дежурен лекар в стационара на „*************** ***********“ ЕООД, на база на 8-часов работен ден и да дава дежурства и разположения в почивни и празнични дни по утвърден от управителя график. Сключените договори са следните:
· Граждански договор № 2/11.02.2019 г. със срок до 28.02.2019 г., с размер на възнаграждението от 1000 лв.;
· Граждански договор № 5/01.03.2019 г., за срок до 31.03.2019 г. и възнаграждение от 1000 лв.
· Граждански договор № 12/01.04.2019 г., за срок до 30.04.2019 г. и възнаграждение от 1200 лв.
· Граждански договор № 14/30.04.2019 г., за срок до 31.05.2019 г. и възнаграждение от 1100 лв.
· Граждански договор № 17/07.06.2019 г., за срок до 30.06.2019 г. и възнаграждение от 300 лв.
· Граждански договор № 21/01.07.2019 г., за срок до 31.07.2019 г. и възнаграждение от 300 лв.
· Граждански договор № 23/01.08.2019 г., за срок до 31.08.2019 г. и възнаграждение от 300 лв.
· Граждански договор № 24/02.09.2019 г., за срок до 30.09.2019 г. и възнаграждение от 300 лв.
· Граждански договор № 28/01.10.2019 г., за срок до 31.10.2019 г. и възнаграждение от 500 лв.
· Граждански договор № 30/01.11.2019 г., за срок до 30.11.2019 г. и възнаграждение от 500 лв.
· Граждански договор № 34/06.12.2019 г., за срок до 31.12.2019 г. и възнаграждение от 500 лв.
· Граждански договор № 8/30.06.2020 г., за срок до 31.12.2020 г. и възнаграждение от 500 лв.
· Граждански договор № 1/04.01.2021 г., за срок до 30.06.2021 г. и възнаграждение от 500 лв.
От събраните по преписката доказателства е видно, че с Предложение № 60-00-166/21.05.2020 г. на кмета на Община Б. до председателя на Общински съвет Б. е внесено за разглеждане в Общински съвет Б., предложение за приемане на Годишен финансов отчет и баланс за 2019 г. на общинско търговско дружество „*************** - ***********“ ЕООД.  
Предложението на кмета на Община Б. е разгледано на проведено на 4 юни 2020 г. заседание на Комисията по бюджет, финанси и европроекти при Общински съвет Б., на която комисия Пандев е председател и е изготвено становище за приемане на годишния финансов отчет и баланс за 2019 г. на дружеството. Становището не е подписано от Пандев, а от К. Х., заместник председател на постоянната комисия. Съгласно представената с писмо вх. № ЦУ01-5700/23.03.2021 г. от председателя на КПОРСПКУКИ информация, на посочената дата заседанието е ръководено от К. Х., който в качеството му на заместник-председател на постоянната комисия подписва становището. Сочи се също, че заседанията на комисиите на Общински съвет Б., не се води пълен протокол и гласуването не е поименно.
На проведено заседание на 12.06.2020 г., Общински съвет Б. приема Решение № 217, по т. 3 от Протокол № 10 от 12.06.2020 г., с което на основание чл. 21, ал. 1 от Закона за местното самоуправление и местната администрация и във връзка с чл. 12, ал. 1, т. 3 от Наредбата за условията и реда за упражняване на правата на Община Б. върху общинската част от капитала на търговските дружества, приема Годишния финансов отчет и баланс за 2019 г. на  „*************** - ***********“ ЕООД. 
		Видно от поименното гласуване, отразено по т. 3 от Протокол № 10 от заседанието на Общински съвет Б., проведено на 12.06.2020 г., общинският съветник Владимир Пандев е гласувал „ЗА“ приемането на Решение № 217 от 12.06.2020 г. на Общински съвет Б.

При така установената фактическа обстановка Комисията стигна до следните правни изводи:
		
		За да е осъществен конфликт на интереси по смисъла на чл. 52 от Закона за противодействие на корупцията и за отнемане на незаконно придобитото имущество (ЗПКОНПИ), трябва да са налице три кумулативни предпоставки: лице, заемащо висша публична длъжност, наличие на негов или на свързани с него лица частен интерес, който може да повлияе върху обективното и безпристрастно изпълнение на правомощията или задълженията му по служба и упражнено властническо правомощие, повлияно от частния интерес.
		Легалните дефиниции на понятията частен интерес и облага се съдържат в чл. 53 и чл. 54 от ЗПКОНПИ. Частен интерес е всеки интерес, който води до облага от материален или нематериален характер за лицето, заемащо висша публична длъжност или за свързани с него лица, включително всяко поето задължение, т.е. за да е налице частен интерес, следва да има реална възможност за настъпване на облага. Облага е всеки доход в пари или имущество, включително придобиване на дялове или акции, както и предоставяне, прехвърляне или отказ от права, получаване на стоки или услуги безплатно или на цени, по- ниски от пазарните, получаване на привилегия или почести, помощ, глас, подкрепа или влияние, предимство, получаване на или обещание за работа, длъжност, дар, награда или обещание за избягване на загуба, отговорност, санкция или друго неблагоприятно събитие.
	Владимир Пандев, в качеството му на общински съветник в Общински съвет Б. е лице, заемащо висша публична длъжност по смисъла на чл. 6, ал. 1, т. 32 от ЗПКОНПИ и компетентна да се произнесе относно наличието или липсата на конфликт на интереси по отношение на него е КПКОНПИ. 
	В правомощие на общинския съветник, съгласно разпоредбата чл. 33, ал. 1, т. 3 от ЗМСМА, е да участва в обсъждането и решаването на всички въпроси от компетентността на съвета. Съгласно чл. 21, ал. 1, т. 9 от ЗМСМА, Общинският съвет приема решения за създаване, преобразуване и прекратяване на търговски дружества с общинско имущество и избира представителите на общината в техните органи. Съгласно чл. 8, ал. 1 от посочената наредба, органи на едноличните дружества с ограничена отговорност са едноличният собственик на капитала и управителят. С разпоредбата на чл. 12, ал. 1, т. 3 от Наредба за условията и реда за упражняване на правата на Община Б. върху общинската част от капитала на търговските дружества, е уредено, че Общинският съвет, като упражняващ правата на едноличен собственик на капитала в общинските еднолични дружества с ограничена отговорност има правомощия да приема годишния отчет и баланса, както и избира управителя, контрольори и проверители на дружеството и определя възнаграждението им. 
		Съгласно разпоредбата на чл. 33, ал. 1 от ЗМСМА, общинският съветник има право да бъде избиран в състава на постоянни и временни комисии на съвета, да предлага включването в дневния ред на заседанията на общинския съвет разглеждането на въпроси от компетентността на съвета и да внася проекти за решения, да участва в обсъждането и решаването на всички въпроси от компетентността на съвета. 
	Една от забраните по отношение на общинските съветници, съгласно чл. 34, ал. 5, т. 1 от ЗМСМА е, че общинският съветник не може да бъде член на управителен, надзорен или контролен съвет, съвет на директорите, контрольор, управител, прокурист, търговски пълномощник, синдик или ликвидатор на търговски дружества с общинско участие или директор на общинско предприятие. 
Видно от разпоредбата на §1, т.15, б. „б“ от ДР на ЗПКОНПИ, освен наличие на роднински връзки, свързаност може да се породи и от наличието на икономически или политически зависимости. 
„*************** - ***********“ ЕООД, ЕИК *********** е лечебно заведение по чл. 9, ал. 1, т. 1 и ал. 2 от Закона за лечебните заведения. Съгласно Учредителния акт на дружеството от 2010 година, същото се образува по смисъла на чл. 113 във връзка с чл. 116 и чл. 147 от Търговския закон. Съгласно чл. 7 от Учредителния акт на дружеството, собственик на капитала на дружеството е Община Б. и правата на едноличния собственик на капитала се упражняват от Общински съвет Б.. Органи на управление на дружеството са: едноличния собственик на капитала, управителя и контрольора. Съгласно чл. 14, ал. 1, т. 3 от Учредителния акт, от компетентността на едноличния собственик на капитала е приемането на Годишния финансов отчет и баланс. Видно от публикуваната информация и документи в Търговския регистър и регистър на ЮЛНЦ, Владимир Пандев, не е член на органа на управление на едноличното дружеството, съгласно чл. 13, ал. 1 от Учредителния акт на същото, тъй като същото се управлява и представлява от управителя П.Г. от 07.07.2015 г.
ЗПКОНПИ, както и отмененият с него ЗПУКИ, не съдържат легална дефиниция за „икономически зависимости“, но видно от целта на закона, а и от съдебната практика по въпроса, същите се обосновават от съществуването на трайно стопанско-финансово обвързване между две лица, при което у двете или у някое от тях възниква субективно убеждение или се провокира мотив за осъществяване на поведение, в случая служебни правомощия, по определен, ползващ другото лице начин.
В своята практика Върховният административен съд (ВАС) приема, че зависимостта е икономическа, когато водещият мотив за лицето е икономически (Решение № 15662 от 22.12.2014 г. по адм. д. № 6531/ 2014 г. по описа на ВАС, VII отд.). Икономическата зависимост по смисъла на ЗПУКИ (отм.)/ ЗПКОНПИ има различни практически хипотези, като: притежаване на дялове или акции или участие в орган на управление на търговско дружество (Решение № 1290 от 28.01.2013 г. на ВАС по адм. д. № 11138/ 2012 г., V отд.; Решение № 15558 от 25.11.2013 г. на ВАС по адм. д. № 8592/ 2013 г., VII отд.); две физически лица, съдружници в капитала на едно търговско дружество (Решение №10778/ 16.07.2013 г. от 22.07.2011 г. по адм. д. № 3582/ 2013 г. по описа на ВАС); договор за покупко-продажба (Решение №15662 от 22.12.2014 г. по адм. д. № 6531/ 2014 г. по описа на ВАС); трудов или граждански договор (Решение №6781 от 20.05.2014 г. по адм. д. №324/ 2014 г. по описа на ВАС, Решение №2577/ 24.02.2014 г. по адм. д. №11779/ 2013 г. на ВАС).
Обстоятелството, че Владимир Пандев, общински съветник в Общински съвет Б. има сключени граждански договори № 8 от 30.06.2020 г. и № 1 от 04.01.2021 г. , след 10.01.2020 г. /датата на встъпването му в длъжност като общински съветник в Общински съвет Б./ със „*************** - ***********“ ЕООД, както и сключените преди това граждански договори, в периода от 11.02.2019 г. до декември 2019 г. със същото юридическо лице, обуславя наличието на трайна финансова-икономическа обвързаност помежду им, т.е. до наличието на икономически зависимости, които пораждат основателни съмнения в неговата безпристрастност и обективност. Това от своя страна обуславя и наличието на свързаност помежду им, по смисъла на §1, т. 15, б. „б“ от ДР на ЗПКОНПИ. 
		От значение за установяване или неустановяване на конфликт на интереси е конкретно поведение на лицето, заемащо висша публична длъжност, при изпълнение на правомощията му по служба, както и дали това поведение е в частен интерес - негов или на свързано с него лице. Определящо за установяването или липсата на конфликт на интереси е наличието на упражнено правомощие по служба в частен интерес - личен или на свързано лице по смисъла на §1, т. 1 от ДР на ЗПУКИ /отм./, респ. § 1, т. 15 от ЗПКОНПИ, предопределен от възможността за реализиране на материална или нематериална облага, както и възможност този интерес да повлияе върху безпристрастното и обективно изпълнение на правомощията по служба на лицето, заемащо публична длъжност.
Разпоредбата на чл. 56 от ЗПКОНПИ предвижда, че лице, заемащо висша публична длъжност, няма право при изпълнение на служебните си задължения да гласува в частен интерес. 
Съгласно чл. 10 от Наредба за условията и реда за упражняване на правата на Община Б. върху общинската част от капитала на търговските дружества, Общински съвет Б. упражнява правата на едноличен собственик на капитала в едноличните търговски дружества с общинско имущество.
		В хода на производството от събраните по преписката доказателства се установи, че Владимир Пандев, в качеството му на общински съветник в Общински съвет Б., е упражнил правомощия по служба произтичащи от разпоредбата на чл. 33, ал. 1, т. 3 от ЗМСМА, като е гласувал „за“ приемане на Решение № 217 от 12.06.2020 г., по Протокол № 10 от проведено заседание на 12.06.2020 г. на Общински съвет Б., с което се приема Годишния финансов отчет и баланс за 2019 г. на „*************** - ***********“ ЕООД. Комисията приема, че упражненото правомощие от Пандев е в частен интерес на свързаното с него лице „*************** - ***********“ ЕООД. 
	Това е така, тъй като от една страна съгласно чл. 54, ал. 1 от Наредба за условията и реда за упражняване на правата на Община Б. върху общинската част от капитала на търговските дружества, единствено за едноличните търговски дружества, в които общината е едноличен собственик на капитала, лечебните заведения за болнична помощ /Областни диспансери/, е въведено изключение, да не отчисляват дивидент за общината, в размер на 50 на сто от печалбата след данъчно облагане по Годишния счетоводен отчет, т.е. печалбата, в резултат на положителния финансов резултат за 2019 г. на дружеството остава в бюджета на „*************** - ***********“ ЕООД. От друга страна задължение да обявяват годишните си отчети в Търговския регистър са всички предприятия, регистрирани по Търговския закон, като такива са и дружествата с ограничена отговоранст, в случая и „*************** - ***********“ ЕООД. Съгласно чл. 38, ал. 1, т. 1 от Закона за счетоводството всички търговци по смисъла на Търговския закон,  публикуват годишния финансов отчет, консолидирания финансов отчет и годишните доклади по глава седма, приети от общото събрание на съдружниците, чрез заявяване за вписване и представяне за обявяване в търговския регистър, в срок до 30 септември на следващата година. В случай, на неизпълнение на основание чл. 74, ал. 1 от същия закон, който е задължен и не публикува финансов отчет в сроковете по чл. 38, се наказва с глоба в размер от 200 до 3000 лв., а на предприятието се налага имуществена санкция в размер от 0,1 до 0,5 на сто от нетните приходи от продажби за отчетния период, за който се отнася непубликуваният финансов отчет, но не по-малко от 200 лв.
		В тази връзка, с участието си в гласуването за приемане на Решение № 217 от 12 юни 2020 г. по Протокол № 10 от 12.06.2020 г. на Общинскисъвет Б. относно Годишния финансов отчет и баланс на дружеството за 2019 г., Владимир Пандев, като общински съветник в Общински съвет Б. е оказал помощ и подкрепа на свързаното с него лице „*************** - ***********“ ЕООД, за избягване на евентуална имуществена санкция поради непредставянето на Годишния финансов отчет-нематериална облага по смисъла на чл. 54 от ЗПКОНПИ. Самият факт, че Пандев, общински съветник в Общински съвет Б. е свързано лице със „*************** - ***********“ ЕООД, поражда основателни съмнения в неговата безпристрастност и обективност, при изпълнение на служебните му задължения по отношение на търговското дружество.
		Нарушението на чл. 56 от ЗПКОНПИ е извършено на 12.06.2020 г., в гр. Б.
В своите решения, Върховният административен съд нееднократно, при тълкуване на разпоредбите на чл. 2 и чл. 8 от отменения Закон за предотвратяване и установяване на конфликт на интереси, чието съдържание е възпроизведено в текстовете на чл. 52, чл. 53, чл. 54 и чл. 58 от действащия ЗПКОНПИ, е посочвал, че законодателят не изисква доказване на факта дали в действителност и как упражнените властнически правомощия са повлияни от установения частен интерес. За съставомерността на деянието е достатъчно да е налице формално нарушение на посочената разпоредба, водещо до възникване на съмнение в начина, по който се осъществяват съответните публични длъжности. Не е необходимо да бъде доказано резултатно деяние с реални негативни последици. Законът не допуска фактически ситуации, в които дадено лице, заемащо висша публична длъжност, би могло да повлияе в частен интерес, като по този начин компрометира публичната длъжност, реда и начина, по който се осъществяват функциите, възложени на съответното учреждение или ведомство. Целта е предотвратяването на съмнения, че лицата, заемащи публични длъжности, осъществяват правомощията си на база на лични и роднински отношения, а не на база законоустановените критерии (в този смисъл Решение № 31 от 03.01.2020 г. по адм. д. № 1419/2019 г., VІ отд. на ВАС и цитираните в него Решение № 115 от 06.01.2016 г. по адм. д. № 1439/2015 г. на ВАС, Решение № 6945 от 23.05.2014 г. по адм. д. № 1791/2014 г. на ВАС и Решение № 17114 от 13.12.2019 г. по адм. д. № 9250/2019 г. на ВАС).
Именно с оглед избягването на горепосочените съмнения, законодателят в нормата на чл. 63 от ЗПКОНПИ е въвел задължение лице, заемащо висша публична длъжност само да се отстрани от изпълнение на конкретно правомощие или задължение по служба, когато има частен интерес, което в конкретния случай Владимир Пандев, в качеството му на общински съветник в Общински съвет Б. не е направил.
Установеното от Комисията нарушение налага реализиране на предвидените санкционни последици, наложени при преценка характера и тежестта на нарушението, личността на нарушителя и общественото въздействие на нарушението, както и отнемане по чл. 81 от ЗПКОНПИ.
На основание чл. 81, ал. 1 от ЗПКОНПИ, във вр. с писмо вх. № ЦУ01-13811/19.07.2021 г. на КПКОНПИ от Постоянната комисия по обществен ред, сигурност, противодействие на корупцията и установяване конфликт на интереси, на отнемане в полза на Община Б. подлежи сума в размер на 13,30 лв. /тринадесет лева и тридесет стотинки/, представляваща полученото от Пандев нетно дневно възнаграждение, за 12.06.2020 г., датата, на която същият е гласувал „за“ приемане на Решение № 217 от 12.06.2020 г., по Протокол 10 от същата дата на Общински съвет Б.
Предвид изложеното, на основание чл. 74, ал. 1 и ал. 2 от ЗПКОНПИ, във вр. с чл.171 и чл.81, ал.1 от ЗПКОНПИ,  Комисията за противодействие на корупцията и за отнемане на незаконно придобитото имущество:

РЕШИ:
УСТАНОВЯВА конфликт на интереси по отношение на Владимир Пандев, ЕГН ************, общински съветник в Общински съвет Б. и в това му качество лице, заемащо висша публична длъжност по смисъла на чл. 6, ал. 1, т. 32 от ЗПКОНПИ, за това, че e гласувал „за“ приемане на Решение № 217 от 12.06.2020 г., по Протокол 10 от 12.06.2020 г., на заседание на Общински съвет Б., с което се приема Годишния финансов отчет и баланс за 2019 г. на „*************** - ***********“ ЕООД, в частен интерес на свързаното с него лице, в нарушение на разпоредбата на чл. 56 от ЗПКОНПИ. 
НАЛАГА: глоба в размер на 5000 (пет хиляди) лв. на Владимир Пандев, ЕГН ***********, общински съветник в Общински съвет Б., с постоянен адрес: гр. ****, ***** № *** вх. ***, ет. ***, ап. ***, на основание чл. 171, ал. 1 от ЗПКОНПИ, за осъществен конфликт на интереси по чл. 52 от ЗПКОНПИ за извършено нарушение на разпоредбата на чл. 56 от ЗПКОНПИ, в качеството му на лице, заемащо висша публична длъжност по смисъла на чл. 6, ал. 1, т. 32 от ЗПКОНПИ.  
ОТНЕМА в полза на Община Б. от Владимир Пандев, ЕГН ***********, с постоянен адрес: гр. *****, ***** № ****, вх. ***, ет. ***, ап. ***, сума в размер на 13,30 лв. (тринадесет лева и тридесет стотинки), представляваща дневно възнаграждение за 12.06.2020 г., получено от деянието, породило конфликт на интереси, на основание чл. 81, ал. 1 от ЗПКОНПИ.

Сумата, посочена в настоящото решение, в размер на 5013,30 лева (пет хиляди и тринадесет лева и тридесет стотинки), следва да се преведе по банкова сметка на КПКОНПИ:
Банка: БНБ
Банкова сметка /IBAN/: BG81 BNBG 9661 3000 1402 01
Банков идентификационен код /BIC/: BNBGBGSD
Бенефициент: Комисия за противодействие на корупцията и за отнемане на незаконно придобитото имущество
На основание чл. 74, ал. 3 от ЗПКОНПИ, в 7-дневен срок, считано от датата на уведомяване за решението, можете да заплатите доброволно сумата от 5013,30 лева (пет хиляди и тринадесет лева и тридесет стотинки) по горепосочената банкова сметка.
На основание чл. 76, ал. 1 от ЗПКОНПИ, решението може да се оспори от заинтересованото лице пред Административен съд – Б., по реда на Административнопроцесуалния кодекс, в 14-дневен срок от съобщаването му.
Препис от Решението следва да се изпрати на Владимир Пандев - общински съветник в Общински съвет Б. на основание чл. 75, т. 1 от ЗПКОНПИ.

